CELEX: 32022D0499
Language: el
Date: 2022-03-23 00:00:00
Title: Εκτελεστική απόφαση (ΕΕ) 2022/499 της Επιτροπής της 23ης Μαρτίου 2022 σχετικά με την έγκριση των τροποποιήσεων των εθνικών σχεδίων της Κύπρου και της Σλοβενίας για την εφαρμογή των συστημάτων επικύρωσης σύμφωνα με τον κανονισμό (ΕΚ) αριθ. 1224/2009 του Συμβουλίου [κοινοποιηθείσα υπό τον αριθμό C(2022) 1844] (Τα κείμενα στην ελληνική και τη σλοβενική γλώσσα είναι τα μόνα αυθεντικά)

29.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 101/43
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/499 ΤΗΣ ΕΠΙΤΡΟΠΗΣ
         της 23ης Μαρτίου 2022
         σχετικά με την έγκριση των τροποποιήσεων των εθνικών σχεδίων της Κύπρου και της Σλοβενίας για την εφαρμογή των συστημάτων επικύρωσης σύμφωνα με τον κανονισμό (ΕΚ) αριθ. 1224/2009 του Συμβουλίου
         
            
               [κοινοποιηθείσα υπό τον αριθμό C(2022) 1844]
            
         
         (Τα κείμενα στην ελληνική και τη σλοβενική γλώσσα είναι τα μόνα αυθεντικά)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως ενωσιακού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (1), και ιδίως το άρθρο 109 παράγραφος 8,
         Έχοντας υπόψη την υποβολή τροποποιήσεων των εθνικών σχεδίων για την εφαρμογή των συστημάτων επικύρωσης από την Κύπρο και τη Σλοβενία,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 109 παράγραφος 8 του κανονισμού (ΕΚ) αριθ. 1224/2009, τα κράτη μέλη οφείλουν να θεσπίζουν εθνικά σχέδια για την εφαρμογή του συστήματος επικύρωσης για τα δεδομένα που καταγράφονται σύμφωνα με τον εν λόγω κανονισμό, το οποίο επιτρέπει στα κράτη μέλη να ορίζουν προτεραιότητες για την επικύρωση και τους διασταυρούμενους ελέγχους και κατ’ επέκταση να παρακολουθούν τις ανακολουθίες βάσει της διαχείρισης κινδύνων. Οι τροποποιήσεις των σχεδίων αυτών υποβάλλονται στην Επιτροπή προς έγκριση.
                  
               
                     (2)
                  
                  
                     Στις 23 Ιουνίου 2021 η Σλοβενία υπέβαλε στην Επιτροπή προς έγκριση τροποποιήσεις του υφιστάμενου εθνικού σχεδίου της το οποίο είχε εγκριθεί με την εκτελεστική απόφαση 2013/82/ΕΕ της Επιτροπής (2). Οι εν λόγω τροποποιήσεις συμμορφώνονται με τους όρους που προβλέπονται στο άρθρο 109 του κανονισμού (ΕΚ) αριθ. 1224/2009 και στα άρθρα 143 έως 145 του εκτελεστικού κανονισμού (ΕΕ) αριθ. 404/2011 της Επιτροπής (3). Συνεπώς, θα πρέπει να εγκριθούν.
                  
               
                     (3)
                  
                  
                     Στις 3 Σεπτεμβρίου 2021 η Κύπρος υπέβαλε στην Επιτροπή προς έγκριση τροποποιήσεις του υφιστάμενου εθνικού σχεδίου της, το οποίο είχε εγκριθεί με την εκτελεστική απόφαση 2013/82/ΕΕ. Οι εν λόγω τροποποιήσεις συμμορφώνονται με τους όρους που προβλέπονται στο άρθρο 109 του κανονισμού (ΕΚ) αριθ. 1224/2009 και στα άρθρα 143 έως 145 του εκτελεστικού κανονισμού (ΕΕ) αριθ. 404/2011. Συνεπώς, θα πρέπει να εγκριθούν.
                  
               
                     (4)
                  
                  
                     Η παρούσα απόφαση συνιστά απόφαση έγκρισης κατά την έννοια του άρθρου 109 παράγραφος 8 του κανονισμού (ΕΚ) αριθ. 1224/2009.
                  
               
                     (5)
                  
                  
                     Η Επιτροπή θα παρακολουθεί την εφαρμογή των εθνικών σχεδίων όσον αφορά την αποτελεσματική τους λειτουργία. Εάν από τα πορίσματα των επαληθεύσεων, των επιθεωρήσεων και των ελέγχων που διεξάγει η Επιτροπή εντός του πλαισίου του τίτλου X του κανονισμού (ΕΚ) αριθ. 1224/2009 προκύψει ότι τα σχέδια δεν έχουν την ικανότητα να εξασφαλίζουν ότι τα δεδομένα που υποβάλλονται στην Επιτροπή, σύμφωνα με το άρθρο 33 του κανονισμού (ΕΚ) αριθ. 1224/2009, είναι πλήρη και ακριβή και υποβάλλονται εντός των ισχυουσών προθεσμιών, η Επιτροπή μπορεί να ζητήσει από τα κράτη μέλη να τροποποιήσουν τα σχέδιά τους αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνονται οι τροποποιήσεις του εθνικού σχεδίου για την εφαρμογή του συστήματος επικύρωσης που υπέβαλε η Κύπρος στις 3 Σεπτεμβρίου 2021, σύμφωνα με το άρθρο 109 παράγραφος 8 του κανονισμού (ΕΚ) αριθ. 1224/2009.
         
         
            Άρθρο 2
            Εγκρίνονται οι τροποποιήσεις του εθνικού σχεδίου για την εφαρμογή του συστήματος επικύρωσης που υπέβαλε η Σλοβενία στις 23 Ιουνίου 2021, σύμφωνα με το άρθρο 109 παράγραφος 8 του κανονισμού (ΕΚ) αριθ. 1224/2009.
         
         
            Άρθρο 3
            Εάν, με βάση τα πορίσματα των επαληθεύσεων, των επιθεωρήσεων και των ελέγχων που διεξάγονται εντός του πλαισίου του τίτλου X του κανονισμού (ΕΚ) αριθ. 1224/2009, η Επιτροπή εκτιμήσει ότι τα σχέδια επικύρωσης που εγκρίθηκαν σύμφωνα με το άρθρο 1 και το άρθρο 2 δεν εξασφαλίζουν αποτελεσματική εφαρμογή από τα κράτη μέλη των υποχρεώσεων που προβλέπονται στο άρθρο 109 του κανονισμού (ΕΚ) αριθ. 1224/2009, η Επιτροπή, ύστερα από διαβούλευση με τα ενδιαφερόμενα κράτη μέλη, μπορεί να ζητήσει την τροποποίηση των εν λόγω σχεδίων. Τα κράτη μέλη τροποποιούν το οικείο σχέδιο επικύρωσης σύμφωνα με το αίτημα αυτό.
         
         
            Άρθρο 4
            Η παρούσα απόφαση απευθύνεται στην Κυπριακή Δημοκρατία και στη Δημοκρατία της Σλοβενίας.
         
         
            Βρυξέλλες, 23 Μαρτίου 2022.
            
               
                  Για την Επιτροπή
               
               Virginijus SINKEVIČIUS
               
                  Μέλος της Επιτροπής
               
            
         
         
            (1)  ΕΕ L 343 της 22.12.2009, σ. 1.
         
            (2)  Εκτελεστική απόφαση 2013/82/ΕΕ της Επιτροπής, της 13ης Φεβρουαρίου 2013, σχετικά με την έγκριση από την Επιτροπή εθνικών σχεδίων για την εφαρμογή των συστημάτων επικύρωσης σύμφωνα με το άρθρο 109 παράγραφος 8 του κανονισμού (ΕΚ) αριθ. 1224/2009 του Συμβουλίου (ΕΕ L 44 της 15.2.2013, σ. 18).
         
            (3)  Εκτελεστικός κανονισμός (ΕΕ) αριθ. 404/2011 της Επιτροπής, της 8ης Απριλίου 2011, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (ΕΕ L 112 της 30.4.2011, σ. 1).